“ครม.” เคาะประกันรายได้ “ยางพารา” เฟส 4 เริ่มจ่ายมี.ค.นี้
“ครม.” อนุมัติโครงการประกันรายได้เกษตรกรชาวสวนยางพาราระยะที่ 4 จำนวน 1.6 ล้านราย คิดเป็นพื้นที่ปลูกยางรวมกว่า 18 ล้านไร่ จะเริ่มจ่ายภายในเดือนมี.ค.นี้ พร้อมสนับสนุนสินเชื่อเป็นเงินทุนหมุนเวียนแก่ผู้ประกอบกิจการไม้ยางและผลิตภัณฑ์ ระยะที่ 2 
“ครม.” อนุมัติโครงการประกันรายได้เกษตรกรชาวสวนยางพาราระยะที่ 4 จำนวน 1.6 ล้านราย คิดเป็นพื้นที่ปลูกยางรวมกว่า 18 ล้านไร่ จะเริ่มจ่ายภายในเดือนมี.ค.นี้ พร้อมสนับสนุนสินเชื่อเป็นเงินทุนหมุนเวียนแก่ผู้ประกอบกิจการไม้ยางและผลิตภัณฑ์ ระยะที่ 2
28 ก.พ. 2566

นายณกรณ์ ตรรกวิรพัท ผู้ว่าการการยางแห่งประเทศไทย เปิดเผยว่า ที่ประชุมคณะรัฐมนตรี มีมติอนุมัติโครงการประกันรายได้เกษตรกรชาวสวนยางระยะที่ 4 โดยประกันรายได้ให้เกษตรกรชาวสวนยางที่ขึ้นทะเบียนและแจ้งข้อมูลพื้นที่กับการยางแห่งประเทศไทย (กยท.) ภายในวันที่ 30 มิถุนายน 2565 จำนวนทั้งสิ้น 1,604,379 ราย คิดเป็นพื้นที่ปลูกยางรวมกว่า 18 ล้านไร่ ซึ่งเป็นสวนยางอายุ 7 ปีขึ้นไปที่เปิดกรีดแล้ว กำหนดราคาประกันผลผลิตยางแต่ละชนิด ได้แก่ ยางแผ่นดิบคุณภาพดี 60 บาทต่อกิโลกรัม น้ำยางสด 57 บาทต่อกิโลกรัม และยางก้อนถ้วย 23 บาทต่อกิโลกรัม แบ่งสัดส่วนรายได้ เจ้าของสวนร้อยละ 60 และคนกรีดร้อยละ 40 ของรายได้ทั้งหมด รายละไม่เกิน 25 ไร่ ระยะเวลาประกันรายได้ 2 เดือน (ตุลาคม – พฤศจิกายน 2565)
โดยโครงการนี้มีเป้าหมายหลักเพื่อช่วยเหลือเกษตรกรชาวสวนยางในช่วงที่ราคายางผันผวน ซึ่งรัฐบาลมีความห่วงใยและให้ความสำคัญกับการช่วยเหลือเกษตรกร จึงมอบหมายให้การยางแห่งประเทศไทย ดำเนินโครงการประกันรายได้มาแล้ว 3 ระยะ ตั้งแต่ตุลาคม 2562 วงเงินรวมทั้งสิ้น 46,682.88 ล้านบาท บรรเทาความเดือดร้อนและผลกระทบในการดำเนินชีวิตของเกษตรกรได้ ซึ่งโครงการประกันรายได้ เฟส 4 จะเริ่มจ่ายเงินถึงมือเกษตรกรชาวสวนยางได้ภายในมีนาคมนี้
นอกจากนี้ ครม. ยังอนุมัติโครงการสนับสนุนสินเชื่อเป็นเงินทุนหมุนเวียนแก่ผู้ประกอบกิจการไม้ยางและผลิตภัณฑ์ ระยะที่ 2 ระยะเวลาโครงการ 2 ปี นับจากวันที่ ครม. อนุมัติโครงการฯ โดยรัฐบาลสนับสนุนชดเชยดอกเบี้ยในอัตราตามที่จ่ายจริงแต่ไม่เกินร้อยละ 3 ต่อปี จำนวนไม่เกิน 600 ล้านบาท จากวงเงินกู้ 20,000 ล้านบาทให้แก่กิจการไม้ยางและผลิตภัณฑ์ ภายใต้เงื่อนไขรับซื้อไม้ยางราคาไม่ต่ำกว่า 1,500 บาท/ตัน ทั้งนี้กำหนดระยะเวลาในการชดเชยดอกเบี้ยตามโครงการ 1 ปี แต่ชดเชยไม่เกินระยะเวลาดำเนินโครงการฯ